**Dyddiad cyhoeddi:** 25 Mawrth 2024

**Cais Rhyddid Gwybodaeth** 65/24

Rydym yn ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**RYDYCH WEDI GOFYN Y CANLYNOL I NI...**

1. **Cyfanswm y gyllideb gymeradwy ar gyfer rhoi'r gorau i brydlesu Class 175.**
2. **Y cyfanswm sydd wedi’i wario hyd yma ar y broses o roi'r gorau i brydlesu Class 175. Dylai hyn fod yn swm cyfanredol unrhyw wariant a phob gwariant ers dechrau'r broses o roi'r gorau i brydlesu.**
3. **Costau Prydles: O gyfanswm y gyllideb, faint sy’n cael ei briodoli i brydlesu cerbydau?**
4. **Deunyddiau a chymorth technegol: O’r gyllideb gyfan, faint sydd i’w briodoli i gymorth technegol a chostau deunyddiau. Rhannwch y costau hyn yn ddeunyddiau a chymorth.**
5. **Costau atgyweirio a chynnal a chadw: O’r gyllideb gyfan, faint sy’n gysylltiedig â chynnal a chadw, atgyweirio, ac adnewyddu’r trenau.**
6. **Costau Cyfreithiol: Unrhyw ffioedd cyfreithiol neu gostau sy’n ymwneud â’r broses o roi'r gorau i brydlesu.**
7. **Costau Cludo: Ydy gyrwyr Trafnidiaeth Cymru yn cael eu defnyddio i symud trenau rhwng lleoliadau storio? Os ddim, pwy sy’n eu symud ar y rhwydwaith ac am ba gost?**
8. **Costau Staff: Os nad yw wedi’i gynnwys uchod, faint sy’n gysylltiedig â threuliau staff sy’n rhan o’r broses o roi'r gorau i brydlesu.**
9. **Costau Perthnasol Eraill: Unrhyw gostau eraill sy’n uniongyrchol gysylltiedig â’r broses o roi'r gorau i brydlesu trenau Class 175 nad ydynt yn dod o dan y categorïau uchod. O fewn hyn, nodwch ddyddiad a chost y gwaith adnewyddu diweddaraf ar gyfer y trenau.**

**YMATEB**

Cwestiwn 1

Bydd y gyllideb ailgyflenwi ar gyfer fflyd Class 175 Trafnidiaeth Cymru Cyfyngedig (TrC) a fydd yn cael ei dychwelyd i’r prydleswr tua £3.6m. Mae’r ffigur hwn yn cynnwys rhwymedigaethau contract, offer, darnau sbâr a’r gofynion cynnal a chadw fel y nodir yng nghytundeb y brydles.

Cwestiwn 2

Mae’r broses ailgyflenwi yn dal i wynebu costau yn unol â chynllun y prosiect. Hyd yma, mae Rheilffyrdd Trafnidiaeth Cymru wedi talu anfonebau gwerth tua £1.4m.

Cwestiwn 3

Roedd y cyfnod a gyfrifwyd ar gyfer defnyddio’r cerbydau mewn gwasanaeth gweithredol hefyd yn cynnwys y cyfnod ar gyfer cwblhau’r gwaith ailgyflenwi’n ddiogel ac yn unol â’r brydles.

Cwestiwn 4

Disgwylir i ddeunyddiau penodol ar gyfer dychwelyd y fflyd i’r prydleswr fod oddeutu £7,500 y cerbyd. Roedd sefydliadau gwasanaethau cymorth eraill yn cynnwys y deunyddiau gofynnol yn eu ffioedd.

Cwestiwn 5

Nid yw’r cerbydau Class 175 wedi cael eu hadnewyddu’n benodol ar gyfer eu dychwelyd i’r prydleswr. Roedd gwaith cynnal a chadw ac atgyweirio trwm gweddilliol i’w gwblhau. Yn benodol ar gyfer dychwelyd y cerbydau, amcangyfrifir bod hyn tua £3.6m fel y nodir uchod.

Cwestiwn 6

Nid oedd unrhyw gostau cyfreithiol ychwanegol yn benodol ar gyfer ailgyflenwi’r fflyd Class 175, y tu allan i’r trafodaethau prydlesu ar gyfer y fflyd. Sefydlwyd contractau ar gyfer y gwaith ailgyflenwi gydag adrannau masnachol, caffael a chyfreithiol mewnol.

Cwestiwn 7

Roedd y cerbydau’n cael eu symud gan gyfuniad o staff Rheilffyrdd Trafnidiaeth Cymru a chyflenwyr arbenigol symud cerbyd rheilffyrdd a ffyrdd. Amcangyfrifir y bydd y costau ar gyfer symud cerbyd oddeutu £125,000, sy’n cyfateb i lai na £1,800 y cerbyd. Mae’r gost hon wedi’i chynnwys yn y gyllideb ailgyflenwi gyffredinol y sonnir amdani uchod.

Cwestiwn 8

Ni ddefnyddiwyd costau staff ychwanegol Rheilffyrdd Trafnidiaeth Cymru i ddychwelyd cerbydau Class 175 i’r prydleswr. Defnyddiodd Rheilffyrdd Trafnidiaeth Cymru adnoddau presennol i reoli’r cyflenwyr a ddefnyddir i gyflawni’r gwaith a’r gwasanaethau gofynnol yn gyffredinol.

Cwestiwn 9

Mae’r costau perthnasol wedi’u cofnodi uchod.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu [freedomofinformation@tfw.wales](mailto:freedomofinformation@tfw.wales). Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon ar ganlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Cheshire, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".